सबने अलख से उसकी उपलब्धि को लेकर सवाल पूछे।अलख ने सभी के अच्छे जवाब दिए पर जब अलख जाने लगी तो एक प्रेस वाले ने उससे पूछा- उस हादसे की वज़ह से आपका रिश्ता टूट गया था, अब आगे क्या सोचा है आपने।कर्नल साहब गुस्से से उस प्रेस वाले को देख ही रहे थे कि अलख ने उससे कहा- अगर कभी किसी रिश्ते में बंधना भी होगा तो उस रिश्ते से ही बन्धुंगी जो मुझे बगैर पैरों के अपने बराबर समझता हो,मेरे कार चलाने पर डरे नहीं, बल्कि हौसला बढ़ाते हुए मेरे बाजू में बैठा रहे,मुझे मेरे नाम के मतलब को समझाए और 'सुनो' से 'अजी सुनते हो' तक का सफ़र तय करने में थोड़ा वक़्त तो लगता है। खिलखिलाते हुए वह उनके बीच से निकल आई, पद्मा ने मुस्कराते हुए मेरी ओर देखा, मैं खामोश था।खाना खाते समय एक बहुत प्यारे से बच्चे को अलख गोद में लिए चली आ रही थी। मैंने मुस्कराते हुए उसे खिलाते हुए पूछा ये कौन। बच्चा अपनी टूटी ज़ुबान में बस इतना ही बोल पाया मामा... मैंने अलख की ओर देखा तो वो उस बच्चे को मेरी गोद में देते हुए बोली- बच्चे से तो कोई नाराज़गी नहीं न तुम्हारी। मैंने उस बच्चे को चूम लिया और अपनी गोद में उछाल कर खेल रहा था कि मेरी नज़र पेड़ की ओट में खड़ी मौली पर पड़ी। वो जाने को हुई तो मैंने गुडिया कह कर आवाज़ दी उसे। भाग कर मेरे गले लग गई और कहने लगी- 'माफ़ कर दो न भैया और घर चलो, माँ पापा भी तुम्हारे घर आने का इंतज़ार कर रहे हैं।'मैंने उससे कहा- घर मैं जाऊँगा मौली पर बस एक दिन के लिए,उसके बाद हमेशा के लिए यू एस चला जाऊँगा।